
Text rozhodnutia
Súd: Krajský súd Bratislava Spisová značka: 7Sa/12/2016 Identifikačné číslo súdneho spisu: 1016201317 Dátum vydania rozhodnutia: 10. 10. 2016 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2016:1016201317.1 Uznesenie Krajský súd v Bratislave v právnej veci žalobcu: Slovenský pozemkový fond, Búdková 36, Bratislava, proti žalovanému: Okresný úrad Bratislava, katastrálny odbor, Ružová dolina 27, Bratislava, za účasti: ME-HA, s.r.o., Stará Vajnorská 15, Bratislava, o preskúmanie zákonnosti rozhodnutia žalovaného č. V-29278/15 zo dňa 07.04.2016, takto r o z h o d o l : Krajský súd v Bratislave konanie z a s t a v u j e . Po právoplatnosti tohto uznesenia bude vec p o s t ú p e n á Úradu geodézie, kartografie a katastra Slovenskej republiky na ďalšie konanie ako orgánu príslušnému na jej prejednanie a rozhodnutie. Žiaden z účastníkov konania nemá právo náhradu trov konania. o d ô v o d n e n i e : Dňa 13.07.2016 bolo Krajskému súdu v Bratislave (ďalej len „správny súd“) žalovaným odstúpené na ďalšie konanie odvolanie žalobcu voči prvostupňovému neprávoplatnému rozhodnutiu žalovaného č. V-29278/15 zo dňa 07.04.2016, ktorým bol zamietnutý návrh na vklad vlastníckeho práva do katastra nehnuteľností zo zmluvy o bezodplatnom prevode vlastníctva k pozemkom uzavretej medzi účastníkmi konania. Žalovaný odstúpil predmetné odvolanie spolu s kompletným spisovým materiálom z dôvodu, že podanému odvolaniu v rámci autoremedúry nevyhovel a žiadal, aby súd napadnuté rozhodnutie potvrdil. Ako to je zrejmé z vyššie uvedeného, odvolanie žalobcu voči napadnutému neprávoplatnému rozhodnutiu žalovaného bolo správnemu súdu doručené dňa 13.07.2016, teda za účinnosti zák. č. 162/2015 Z.z. Správny súdny poriadok (ďalej len „SSP“) a zák. č. 125/2016 Z.z. o niektorých opatreniach súvisiacich s prijatím Civilného sporového poriadku, Civilného mimosporového poriadku a Správneho súdneho poriadku a o zmene a doplnení niektorých zákonov. Podľa § 6 ods. 1 SSP správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. Podľa § 18 ods. 1 SSP ak správny súd zistí, že vec nepatrí do právomoci súdov, konanie zastaví; ak možno zistiť iný orgán, do ktorého právomoci vec patrí, správny súd mu vec po zastavení konania uznesením postúpi. Podľa § 31 ods. 1 SSP konanie sa začína doručením návrhu súdu. Podľa § 97 SSP ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len "procesné podmienky"). Podľa § 31 ods. 7 zákona č. 162/1995 Z.z. o katastri nehnuteľností a o zápise vlastníckych a iných práv k nehnuteľnostiam (ďalej len „katastrálny zákon“) účinného do 30.06.2016 okresný úrad doručí rozhodnutie o zamietnutí vkladu všetkým účastníkom konania. Proti tomuto rozhodnutiu možno podať odvolanie. Odvolanie sa podáva na okresnom úrade, ktorý rozhodnutie vydal, v lehote 30 dní odo dňa jeho doručenia. Ak okresný úrad podanému odvolaniu nevyhovie v celom rozsahu, o odvolaní rozhodne súd. Podľa § 31 ods. 7 katastrálneho zákona účinného od 01.07.2016 okresný úrad doručí rozhodnutie o zamietnutí vkladu všetkým účastníkom konania. Proti tomuto rozhodnutiu možno podať odvolanie. Odvolanie sa podáva na okresný úrad, ktorý rozhodnutie vydal, do 15 dní odo dňa jeho doručenia. Ak okresný úrad podanému odvolaniu nevyhovie v celom rozsahu, predloží ho spolu so spisovým materiálom úradu najneskôr do 30 dní odo dňa, keď mu bolo odvolanie doručené; o odvolaní rozhodne úrad prostredníctvom zamestnanca s osobitnou odbornou spôsobilosťou podľa § 33 do šiestich mesiacov odo dňa predloženia odvolania a spisového materiálu okresným úradom. Podľa § 2 ods. 2 zák. č. 125/2016 Z.z. o niektorých opatreniach súvisiacich s prijatím Civilného sporového poriadku, Civilného mimosporového poriadku a Správneho súdneho poriadku a o zmene a doplnení niektorých zákonov ak tento zákon alebo osobitný predpis neustanovuje inak, v neskončených konaniach začatých pred 1. júlom 2016, v ktorých o právach, právom chránených záujmoch a povinnostiach rozhoduje orgán verejnej správy, sa od 1. júla 2016 postupuje podľa právnych predpisov účinných po 1. júli 2016. S poukazom na citovaný § 6 SSP správne súdy v správnom súdnictve preskúmavajú na základe žalôb zákonnosť právoplatných rozhodnutí tam uvedených správnych orgánov, pričom správny súd od 01.07.2016 už nemôže rozhodovať podľa Tretej hlavy Piatej časti zák. č. 99/1963 Zb. Občianskeho súdneho poriadku (ďalej len „O.s.p.“) a preskúmavať neprávoplatné rozhodnutia správnych orgánov vo veciach, ktoré boli (na súde) začaté po 30.06.2016. Proti rozhodnutiu žalovaného č. V-29278/15 zo dňa 07.04.2016 podal žalobca odvolanie doručené žalovanému dňa 05.05.2016, teda za účinnosti O.s.p. Dňom 01.07.2016 však účinnosťou SSP a zák. č. 125/2016 Z.z. (vrátane jeho Článku XXXVI) došlo k zmene režimu preskúmavania neprávoplatných rozhodnutí žalovaného tak, že odvolanie sa podáva na okresný úrad, ktorý rozhodnutie vydal, do 15 dní odo dňa jeho doručenia. Ak okresný úrad podanému odvolaniu nevyhovie v celom rozsahu, predloží ho spolu so spisovým materiálom úradu najneskôr do 30 dní odo dňa, keď mu bolo odvolanie doručené. S poukazom na uvedené, tiež s poukazom na § 2 ods. 2 zák. č. 125/2016 Z.z. je zjavné, že pokiaľ bolo správnemu súdu po 01.07.2016 doručené odvolanie (opravný prostriedok) žalobcu podané voči neprávoplatnému rozhodnutiu žalovaného vydanému pred 01.07.2016, tak správny súd nemá právomoc rozhodovať v takejto veci - takáto právomoc prináleží Úradu geodézie, kartografie a katastra Slovenskej republiky (ktorý v čl. XXXVI zákona č. 125/2016 Z.z. určil zákonodarca ako odvolací orgán) na ďalšie konanie ako orgánu príslušnému na prejednanie a rozhodnutie. Pretože správny súd zistil, že predmetná vec nepatrí do jeho právomoci s poukazom na § 18 ods. 1 SSP konanie o nej zastavil a z dôvodu zachovania dvojinštančného konania pred správnym orgánom, na ktorý má žalobca ako účastník správneho konania právo, vec po právoplatnosti tohto uznesenia postúpi Úradu geodézie, kartografie a katastra Slovenskej republiky. O trovách konania súd rozhodol s poukazom na § 170 písm. b) SSP. Poučenie: Proti tomuto uzneseniu kasačná sťažnosť nie je prípustná (§ 439 od. 2 písm. d) SSP).

